Rally de Portugal

O **Rally de Portugal** é unha proba de rally que se disputa anualmente en Portugal desde 1967 e levada a cabo polo Automóbil Club de Portugal. Entrou no calendario mundialista en 1973, sendo a sexta edición do rally e a terceira rolda dese ano. Mantívose no calendario do mundial ininterrompidamente durante 29 anos, salvo en 1996 que só foi puntuable para o campionato de 2 litros, e en 2002 caeu do calendario. En 2007 regresou ao mundial, e ao ano seguinte volveu saír para entrar no calendario do IRC, aínda que en 2009 regresou de novo ao calendario mundialista.

O Rally de Portugal, coñecido tamén como *“O melhor rally do mundo”*, frase acuñada por César Torres, antigo presidente do Automóbil Club de Portugal e o seu principal impulsor, naceu no ano 1967 coa idea de crear unha gran proba de rally de carácter internacional. Inicialmente a proba disputouse na localidade de Estoril, preto de Lisboa e a primeira etapa do rally adoitaba disputarse nas estradas asfaltadas da serra de Sintra, moi preto da capital lusa. Un dos tramos máis destacados era o de Lagoa Azul, que se corría por unha complicada e esvaradía estrada flanqueada a ambos os dous lados por unha muralla humana de espectadores. A segunda etapa do rally desenvolvíase no centro do país, na localidade de Arganil, situada ao leste de Coimbra. Un dos tramos que se disputaban nesa zona era o coñecido como “o inferno verde”, un tramo complicado de máis de 40&nbsp;km, embarrado, moi sinuoso, invadido pola néboa e unha intensa e fina choiva. Esta especial foi sempre uno dos xuíces do rally e en moitas ocasións vivíronse grandes batallas como a disputada entre Walter Röhrl e Markku Alén en 1980,  ambos os pilotos oficiais de Fiat, que chegaron con moi pouca diferenza e onde o alemán Röhrl chegou a meterlle máis de catro minutos entre as dúas pasadas logrando a vitoria e pondo a directa para o título mundial que conseguiría ese ano.

Unha das características do rally foi sempre a masiva afluencia de público. A pesar de que, desde o seu salto ao mundial, ningún piloto local ten destacado na proba, os afeccionados portugueses sempre abarrotaron as cunetas dos tramos e mesmo o país paralízase durante a competición. Ademais os portugueses sempre destacaron por dúas cousas: o enorme coñecemento do deporte e a paixón polos rallyes, que en moitas ocasións rozou a temeridade. Un claro exemplo disto foi a polémica edición de 1986, onde faleceron tres espectadores, ou a edición de 1987 onde tamén faleceu unha persoa.

Ao longo da súa historia e sobre todo, desde a súa inclusión no mundial, a proba modificou o seu traxecto enormemente. Nos seus inicios, o rally era moi longo e contaba cun percorrido de concentración, do mesmo xeito que o de Montecarlo e atravesaba o país de sur a norte e de norte a sur, sen pasar unicamente polo Alentejo e o Algarve (as dúas rexións máis ao sur do país). Unha vez chegados a Estoril aos equipos esperáballes un percorrido de entre 1 500 e 2 000&nbsp;km dos cales uns 400 eran contra o crono. A partir de 1974, suprimiuse o percorrido de concentración pero mantívose unha quilometraxe duns 2 400&nbsp;km, aínda que alargándose a lonxitude dos tramos cronometrados, sempre por encima dos 600. En 1987 volveuse a recortar a quilometraxe total aos 2 000&nbsp;km e en 1997 o rally tívose que acoller á normativa da FIA que obrigaba a todas as probas do mundial a reducir a quilometraxe dos tramos cronometrados a un máximo de 400&nbsp;km e a disputarse tan só sobre unha superficie. A organización centrou a carreira no norte, sendo Póvoa o epicentro e eliminou os tramos de asfalto, entre eles os de Sintra, que tantos problemas xeraran no pasado. En 2005 trasladouse á zona do Algarve, no sur do país, e en 2007 coa súa incorporación ao mundial incluíuse un tramo superespecial no Estadio Algarve.

## Palmarés 
## Vencedores 
## Notas 
## Véxase tamén 
### Ligazóns externas 
* Sitio web oficial del Rally de Portugal (en portugués)
* Rally de Portugal juwra.com (en inglés)